**Senioru lietu padomes sēdes**

**PROTOKOLS NR.19**

Rīgā, Skolas ielā 28 2024.gada 25.janvārī

Klātienes tikšanās plkst. 11:00

**Vada:**U.Augulis, labklājības ministrs

**Piedalās:**

|  |  |
| --- | --- |
| Aija BarčaVija BrikmaneAija LeitāneIlga UšakaLilita Kalnāja Gunārs Eniņš Jelena KovardinskaNita JirgensoneDiāna JakaiteReinis Uzulnieks  | biedrība „Latvijas Pensionāru Federācija”biedrība „Latvijas Pensionāru Federācija”biedrība „Latvijas Pensionāru Federācija”biedrība „Latvijas Pensionāru Federācija”biedrība „LATVIJAS SENIORU KOPIENU APVIENĪBA”biedrība "Rīgas aktīvo senioru alianse"biedrība "Rīgas aktīvo senioru alianse"Valsts kancelejas Pārresoru koordinācijas departamenta Valsts attīstības nodaļas konsultanteLabklājības ministrijas valsts sekretāra vietnieceLabklājības ministrijas parlamentārais sekretārs |

**Pieaicinātās personas:**

|  |  |
| --- | --- |
| Liesma NeipreisaLiene SkujaZinta RugājaTatjana AzamatovaIveta CīruleLiesma KalveSandra StabiņaDace Trušinska  | biedrība „LATVIJAS SENIORU KOPIENU APVIENĪBA” Veselības ministrijas Veselības aprūpes departamenta Integrētās veselības aprūpes nodaļas vecākā eksperteNacionālā veselības dienesta Zāļu un medicīnisko ierīču departamenta direktora vietnieceRīgas Stradiņa universitātes doktoranteLiepājas Universitātes asociētā profesorebiedrība „Latvijas Pensionāru Federācija”Labklājības ministrijas Sociālās apdrošināšanas departamenta direktoreLabklājības ministrijas Sociālās apdrošināšanas departamenta vecākā eksperte |

**Protokolē:** Labklājības ministrijas Sociālās apdrošināšanas departamenta vecākā eksperte B.Kukšinova.

**Darba kārtībā:**

1. Sēdes atklāšana.
2. Izskatāmie jautājumi:

1) aktuālā informācija pensiju jomā;

2) priekšlikumi izmaiņām pensiju indeksācijas kārtībā;

*Ziņotājs: Labklājības ministrija*

3) ierosinājums aktualizēt Trešās paaudzes universitāšu tīkla izveidi Latvijā sabiedrības vecākās paaudzes sociālās labklājības un drošības vairošanas interesēs

*Ziņotājs: Lilita Kalnāja, Tatjana Azamatova, Iveta Cīrule*

1. Citi Senioru lietu padomes dalībnieku interesējošie jautājumi.
2. **Sēdes atklāšana.**

Senioru lietu padomes (turpmāk - padome) vadītājs labklājības ministrs **U.Augulis** atklāj padomes sēdi.

1. **Izskatāmie jautājumi.**

**1) Par aktuālo informāciju pensiju jomā** ziņo Labklājības ministrijas valsts sekretāra vietniece **D.Jakaite**.Sēdes sākumā informē par aktuālo statistiku pensiju jomā (vecuma pensiju saņēmēja portrets, vecuma pensijas saņēmēji pēc vidējā piešķirtā apmēra ar piemaksu, jaunpiešķirto vecuma pensiju saņēmēja portrets). Skaidro, ka no 2023.gada uz minimālajām pensijām attiecas veiktā reforma – minimālie ienākumi piesaistīti minimālo ienākumu sliekšņiem un noteikta pārskatīšanas regularitāte – tie tiek pārskatīti katru gadu. Taču atbilstoši Satversmes tiesas secinājumiem par sociālo palīdzību, minimālā sliekšņa sistēma tiks nedaudz pārskatīta un izvērtēta ietekme uz pārējām sistēmām. **D.Jakaite** turpina iepazīstināt ar minimālās pensijas apmēriem, kas pieejami arī Labklājības ministrijas mājaslapā, un papildina ar informāciju, ka tiks pakāpeniski atjaunotas piemaksas par apdrošināšanas stāžu, kas uzkrāts līdz 1995.gada 31.decembrim. Norāda, ka, lai arī ir saņemti daudzi viedokļi par piemaksu atjaunošanas pakāpeniskumu, taču tas ir kā kompromiss, ko spēja panākt debatēs runājot par valsts budžetu. Informē, ka ir izdevies iegūt papildu finansējumu, lai kompensētu cenas pieaugumu pensiju vai pabalstu nogādāšanai personas dzīvesvietā, un personas kas saņem pensiju vai pabalstu dzīvesvietā varētu maksāt jau ierasto summu – 2,39 *eiro*.

Norāda uz vēl vienu diskutējamu jautājumu - par Latvijas pasta nodaļu optimizāciju un slēgšanu, kā rezultātā apgrūtināta pensiju un pabalstu saņemšana, kā arī palielinās izmaksas. **U.Augulis** norāda, ka tiek gatavota vēstule satiksmes ministram, lai risinātu situāciju par tām personām, kurām ir slēgtajā Latvijas pasta nodaļā atvērts maksājuma konts un turpmākai pabalsta/pensijas saņemšanai elektroniski pieteiksies pabalsta/pensijas izmaksai dzīvesvietā, bet pēc esošās informācijas šāds pakalpojums ir par maksu (8 *eiro* par katriem 200 *eiro)*, jo bez maksas esot tikai pieteikšanās uz šo pakalpojumu.

**D.Jakaite** turpina informēt par plānotajiem pasākumiem – piemaksu par apdrošināšanas stāžu, kas uzkrāts līdz 1995.gada 31.decembrim, tālāku attīstīšanu, veidojot, t.s., bāzes pensiju.

Tā kā bāzes pensijas koncepcija ir jāturpina, tad arī diskusijas saistībā ar bāzes pensiju joprojām turpināsies. Norāda, ka padomes sēdes laikā turpināsies diskusija arī par indeksācijas kārtību. Uzsver, ka Finanšu ministrija šobrīd strādā pie nodokļu politikas pamatnostādnēm, līdz ar to tiks gaidīts viedoklis/informācija par iedzīvotāju ienākuma nodokļa neapliekamā minimuma pārskatīšanu pensionāriem, un aktīvi notiek diskusijas par pensiju 2.līmeņa pilnveidošanas iespējām.

**2)** Labklājības ministrijas Sociālās apdrošināšanas departamenta direktore **S.Stabiņa** informē par **priekšlikumiem saistībā ar pensiju indeksācijas kārtības maiņu**. Prezentācijas sākumā informē par kārtību, kāda ir šobrīd, papildus paskaidrojot, ka 2023.gadā saistībā ar negatīvu apdrošināšanas iemaksu algas reālo pieaugumu, tas nebija ietverts indeksa aprēķinā, un 2023.gadā indeksu veidoja tikai faktiskais patēriņa cenu indekss, kas noteikts par laikposmu no 2022. gada 1. augusta līdz 2023. gada 31. jūlijam (kopumā 12 mēneši).

Iepazīstina ar aktuālo statistiku saistībā ar pensiju saņēmēju skaitu un turpina ar Labklājības ministrijas izstrādātajiem un ekspertu sanāksmē pārrunātajiem iespējamajiem 4 variantiem par pensiju indeksācijas kārtības pilnveidošanu:

1. Paaugstināt pensijas indeksējamo robežu līdz 100% no iepriekšējā gada vidējās apdrošināšanas iemaksu algas (šobrīd 50%);
2. Pensijas apmēru, kas pārsniedz 50% no iepriekšējā gada apdrošināšanas iemaksu algas, indeksēt, ņemot vērā tikai patēriņa cenu indeksu (PCI);
3. Tiek indeksēts viss pensijas apmērs, ņemot vērā PCI un noteiktos algas reālā pieauguma procentus;
4. Pensijas tiek indeksētas 2x gadā.

**U.Augulis** piedāvā atbalstīt 3.variantu, vairākums padomes locekļu tam piekrīt, papildus **L.Kalnāja** piebilst, ka 4.variants prasīs milzīgus resursus.

**U.Augulis** secina, ka 3.variants ļautu izvairīties no šobrīd esošās nevienlīdzības un būtu iespēja sasniegt zināmu rezultātu.

**A.Barča** turpina, ka diskusijās būtu jāiesaista arī finanšu ministrs, **D.Jakaite** piebilst, ka tas būtu nepieciešams arī saistībā ar neapliekamā minimuma jautājumiem. **U.Augulis** atgādina, ka Finanšu ministrija strādā ar jautājumu par IIN neapliekamā minimuma pārskatīšanu, norit sarunas nodokļu grupā, tiek vērtēta arī ietekme uz budžetiem.

**U.Augulis** un **S.Stabiņa** informē, ka VSAA izvērtē savas iespējas un darīs visu iespējamo, lai piemaksas pie pensijas par apdrošināšanas stāžu līdz 1996.gadam varētu tikt izmaksātas jau martā nevis aprīlī, un par to tiks informēta sabiedrība.

**3) U.Augulis** aicina pāriet pie nākamā jautājuma - **Trešās paaudzes universitāšu tīkla izveidi Latvijā sabiedrības vecākās paaudzes sociālās labklājības un drošības vairošanas interesēs.**

**L.Kalnāja** ziņo, ka projektu ir iesākuši Vidusdaugavas NVO centrs un biedrība „LATVIJAS SENIORU KOPIENU APVIENĪBA” aktīvi līdzdarbojas kā uzaicinātais partneris.

Ekspertes **I.Cīrule** un **T.Azamatova** īsumā iepazīstina padomes dalībniekus ar iepriekšminēto projektu.

**I.Cīrule** informē, ka senioru universitātes ideju aizņēmusies no Portugāles. **T.Azamatova** informē, ka ir pirmās senioru skolas dibinātāja, un ieskicē galveno domu par trešās paaudzes universitāti, un norāda, ka tas varētu uzlabot šīs paaudzes dzīvi. Lietuvā, Polijā ir izplatīta senioru neformālā izglītība. Šādu izglītību varētu organizēt vai nu universitātes paspārnē, vai veidot nevalstisko organizāciju/pašvaldību iestāžu universitātes skolas. Krāslavā 2015.gadā ir dibināta senioru skola ar pašvaldības atbalstu. Pasaules Veselības organizācija ir izveidojusi globālās stratēģijas un rīcības plānu veselības un novecošanas jautājumos, kur noteikts, ka dalībvalstīm noteiktie mērķi jāsasniedz un jānodrošina, lai senioriem būtu pēc iespējas vairāk pieejami pakalpojumi un labvēlīga vide.

**I.Cīrule** noslēgumā uzsver, ka pati svarīgākā doma ir saprast, ka senioru izglītošanās ir sociālās jeb socializēšanās būtiska komponente un aktīvas novecošanās labs instruments, lai uzturētu fizisko un mentālo veselību. **Projekta mērķis** ir aktivizēt šo kustību Latvijā, lai pašvaldības sadzird un atpazīst šo jēdzienu - *3.paaudzes universitāte*. Nepieciešams valstisks skatījums un atzīšana, ka tas ir jēgpilni.

**U.Augulis** norāda, ka nepieciešama saruna arī ar Izglītības un zinātnes ministriju. No Labklājības ministrijas puses ideja ir laba un atbalstāma. **I.Cīrule** piebilst, ka šis ir ļoti labs rīks sociālās integrācijas jomā. **U.Augulis** un **D.Jakaite** uzsver, ka šo jautājumu varētu aktualizēt arī Cilvēkkapitāla attīstības padomē un ietvert stratēģijā.

**T.Azamatova** un **I.Cīrule** informē, ka ir atvērtas sadarbībai un pēc nepieciešamības var iesūtīt pieprasītos dokumentus, kā arī sniegt visu nepieciešamu informāciju.

**3. Citi Senioru lietu padomes dalībnieku interesējošie jautājumi.**

Diskusija turpinās saistībā **ar bāzes pensijām. G.Eniņš** norāda, ka lielā daļā ES valstu bāzes pensija jau ir ieviesta, taču Latvijā par to tikai diskutē.

**U.Augulis** sniedz pretargumentus un skaidro iemeslus, kāpēc bāzes pensijas ieviešana tiek izskatīta tikai tagad, un norāda, ka šobrīd tiek veidots speciālā budžeta drošības spilvens, lai brīdī, kad iestāsies krīze, būtu iespējas izmaksāt pensijas.

**U.Augulis** ierosina sēdes dalībniekiem uzdot jautājumus arī Veselības ministrijas un Nacionālā veselības dienesta pārstāvēm par viņu kompetencē esošajiem jautājumiem – **veselības aprūpi**, zāļu kompensācijām utt.

**A.Barča** turpina ar jautājumu par Valsts sociālās apdrošināšanas obligāto iemaksu likmes 1%p., ko saņem Nacionālais veselības dienests, un vēlas precizējumu par to, kā tas tiek izlietots, jo likumā esot norādīts, ka tas ir ārstniecības personu atalgojumam, kā arī norāda, ka jau ir lūgts Saeimas Sociālo un darba lietu komisijas vadītājam A.Bērziņam pieprasīt informāciju no Labklājības ministrijas un Veselības ministrijas par izlietojumu. Labklājības ministrijas parlamentārais sekretārs **R.Uzulnieks** norāda, ka no Labklājības ministrijas puses visa informācija tika sagatavota un nosūtīta A.Bērziņam. **L.Skuja** papildina, ka finansējums tiek izlietots tam paredzētajam mērķim.

**L.Kalnāja** vēlas noskaidrot Labklājības ministrijas viedokli par **jēdzienu “*seniors”*** un vai ir iespējams definēt šo jēdzienu oficiāli, no kāda vecumposma tas ir iespējams un kura iestāde varētu iniciēt jēdziena “seniors” nostiprināšanu normatīvajos aktos, papildus informējot, ka biedrība „LATVIJAS SENIORU KOPIENU APVIENĪBA” ir vērsusies Tieslietu ministrijā, taču vēstule tika pārvirzīta Ekonomikas ministrijai. L.Kalnāja izsaka viedokli, ka, iespējams, ES ir kādi normatīvie akti saistībā ar seniora jēdzienu. **T.Azamatova** norāda, ka, pētot daudz un dažādus dokumentus, ir nonākusi pie secinājuma, ka *seniors* ir dinamiska kategorija. Pensionārs atkarīgs no pensijas vecuma, tā ir statistiska kategorija, *seniors* ir kā dzīvesveida, dzīvesposma apzīmējums. Papildus norāda, ka vārds “seniors” ir aizgūts no angļu valodas – *senior citizen* (vecāki iedzīvotāji). **A.Barča** norāda, ka būtu grūti izlemt, kurā normatīvajā aktā iederētos jēdziena *seniors* definējums. **D.Jakaite** papildina, ka parasti normatīvajos aktos papildus skaidrojumam ir arī normas, kāpēc šis skaidrojums ticis dots.

**A. Barča** aktualizē jautājumu **par pensionāriem, kas turpina strādāt**, par iespējām veikt izmaiņas likumdošanā saistībā ar to, ka pensionāram darbavietā neapliekamo minimumu vairs nepiemēro, jo tas tiek piemērots pensijai, līdz ar to iedzīvotāju ienākuma nodokli aprēķina no visas algas. **U.Augulis** norāda, ka nepieciešamas diskusijas ar Finanšu ministriju.

Sēdes noslēgumā tiek skarts jautājums par bankomātu nepieciešamību, lai pensionāri varētu iepirkties vietējos veikalos, kā arī citu pakalpojumu nepieejamību/samazināšanos lauku apvidos.

Noslēdzoties dalībnieku diskusijām, **U.Augulis** pateicas visiem par dalību, par izteiktajiem viedokļiem un noslēdz sēdi plkst. 12:15.

|  |  |
| --- | --- |
| Ministrs | U.Augulis |

Kukšinova, 67021678

Baiba.Kuksinova@lm.gov.lv